לאחר שנדמה היה כי טל בן חיים בדרך לספרטה פראג, ולאחר הפרסום הבוקר (ה') כי ימריא ביום שני הקרוב ממחנה האימונים של מכבי ת"א באוסטריה לצ'כיה כדי לחתום על החוזה, חלה בשעות הצהריים תפנית לא צפויה.

נאנט הצרפתית השוותה את ההצעה של ספרטה פראג על בן חיים על סך 2.9 מיליון אירו. הבוקר נשלח מייל רשמי למכבי ת"א, שבו הצרפתים הציעו סכום גבוה משמעותית מהשכר שהוצע לו בצ'כיה - 1.25 מיליון אירו לעונה בנאנט, לעומת מיליון אירו לעונה בפראג. נאנט אמנם מציעה חוזה לארבע עונות, אבל לפחות כרגע בסביבתו של השחקן מדברים על נטייה ללכת דווקא על ההצעה הצ'כית.

ישדרג את שכרו בכמעט 60 אחוז. בן חיים (צילום: יובל חן)

אם בכל זאת יבחר בן חיים בהצעת הצרפתים, הוא ישחק תחת המאמן האיטלקי קלאודיו ראניירי, שלאחרונה חתם במועדון, חצי עונה לאחר שפוטר מלסטר - אותה הוביל לאליפות היסטורית ב-2015/16. את העונה החולפת סיימה נאנט במקום השביעי בטבלה.

גולדהאר אמור לנחות עד סוף השבוע במחנה באוסטריה ולהגיש הצעה חדשה לבן חיים, ששכרו במכבי ת"א בעונה הבאה הוא 610 אלף דולר. אלא שההערכה היא שהשדרוג לא יעלה על 100 אלף דולר ולכן הסיכוי שיסכים נמוך למדי. הצהובים מעדיפים למצוא תחליף בדמות שחקן זר על פני החזרת אלירן עטר ממכבי חיפה.

ראניירי מחכה. במי בן חיים יבחר? (צילום: רויטרס)

טב"ח רוצה 11

"טל בן חיים היה הדרישה המקצועית המרכזית שלי לקראת העונה הבאה, אני שמח שהוא כבר סיכם אצלנו. הוא יהיה כוח משמעותי", המאמן האיטלקי של ספרטה, אנדראה סטרמצ'יוני, מתכנן לבצע מהפכה במועדון במטרה להתמודד על האליפות, ומייעד לישראלי תפקיד מרכזי.

אם הקשר אכן ישחק בקבוצה הצ'כית, הוא יפגוש בין היתר את תומאש רוזיצקי, אחד הכוכבים הגדולים של הכדורגל הצ'כי בעשור האחרון. לפני שבועיים חתם בקבוצה חלוץ נבחרת אוסטריה ופ.צ באזל, מארק יאנקו.

בפגישה שנערכה בפראג בין אביו של בן חיים, אופיר, למנכ"ל ספרטה פראג אדם קוטאליק, השניים לחצו ידיים והצכ'י אמר: "טל ישחק רק בספרטה בעונה הבאה, העסקה מבחינתנו סגורה". הקשר נתן לצ'כים אור ירוק וטען כי ישלים בשבוע הבא את המעבר.

"שמח שבן חיים סיכם". סטרמצ'יוני (צילום: getty images)

בן חיים דורש מספרטה לקבל את החולצה מספר 11, אבל קיימת בעיה בנושא. הסיבה: לוקאס מרצ'ק לובש חולצה זו והישראלי יצטרך לבחור מספר אחר. הבעלים של המועדון הצ'כי אישר כי יהיה ערב לגבי הפרשי המיסים, ולכן בן חיים יקבל שכר נטו עם בסיס של מיליון אירו.

כפי שפורסם ב-ynet ספורט, קוטאליק שלח אתמול מכתב רשמי למשרדי מכבי ת"א בו הבהיר כי המועדון החליט לממש את אופציית היציאה של בן חיים מהחוזה שלו תמורת פיצוי כספי של 2.9 מיליון אירו. השחקן סיכם את תנאיו וצפוי להשתכר 4.8 מיליון אירו (כולל בונוסים שונים) בחוזה לארבע שנים.